המועצה המקומית ערה-ערערה החליטה לקיים מחר שביתה כללית בעקבות המקרה, שתכלול גם את מערכת החינוך. כמו כן, מתוכננת מחר הפגנה המונית בוואדי עארה נגד האלימות והפשיעה ברחובות, מיד לאחר הלוויית הנרצח.
גם הערב הפגינו עשרות בכפר ערה. ראש המועצה המקומית מודר יונס, יו"ר ועדת המעקב מוחמד ברכה וחברי הכנסת יוסף ג'בארין ואוסאמה סעדי מהרשימה המשותפת נשאו דברים בהפגנה, וקראו לבכירי המשטרה לפעול באופן מיידי בכפר על מנת למנוע רצח נוסף באותו סכסוך.
במקביל, חמישה נפצעו הערב מירי בג'סר א-זרקא. שלוש נשים כבנות 20, 30 ו-60 נפצעו באורח בינוני, וגבר בן 40 וילדה כבת 12 נפגעו באורח קל. בתקרית אחרת שאירעה מוקדם יותר בנצרת, נדקר צעיר בשנות ה-20 לחייו והובא לבית החולים האיטלקי בעיר כשהוא במצב בינוני-קשה. שלושה חשודים, בני 20, 22 ו-50, נעצרו בזירת הדקירה, בשכונת סאפפרה שבעיר. מחקירה ראשונית עולה כי הצעיר נפגע במהלך קטטה בין בני משפחה סמוך לביתו של הקורבן.
הלילה נורו שלושה גברים בשלוש תקריות ירי שונות - ברחוב גוש עציון בחיפה נורה צעיר בשנות ה-20 לחייו. הוא פונה במצב קשה לבית החולים רמב"ם. המשטרה בודקת את נסיבות האירוע. ברמלה נורה גבר בן כ-40, שפונה לבית החולים אסף הרופא במצב קשה. על פי קרובי משפחתו, הוא עבר ניתוח שייצב את מצבו. ברהט נורה הלילה מהנדס העיר ונפצע ברגלו. הוא פונה לבית החולים סורוקה במצב בינוני. המשטרה עצרה היום תושב רהט כבן 25 החשוד בירי.
האיש שנפצע ברמלה הוא השיח עלי אלדנף, אב לשלושה ויו"ר התנועה האיסלאמית בעיר. לדברי מקורביו, הוא נורה מטווח קצר ליד רכבו, בדרכו לתפילת השחר במסגד אל-עומרי בעיר. המשטרה פתחה בחקירה לבדיקת נסיבות הירי ועורכת חיפושים אחר היורה.
תושבים סיפרו הבוקר שבדרשה שנשא ביום שישי תקף אלדנף את ארגוני הפשיעה בחברה הערבית וקרא לצאת ולהפגין. מהמשטרה נמסר כי בשלב זה לא נמצא קשר בין עמדותיו לבין תקרית הירי. גורמים במשטרה אמרו שככל הידוע, לאלדנף אין אויבים והוא לא מקושר לגורמים עבריינים. משפחתו מסוכסכת זמן רב עם משפחה אחרת בעיר, ובמשטרה בודקים קשר בין הדברים.
הבוקר הגיעו עשרות בני אדם למקום בו נורה אלדנף. "נדהמנו מהסיפור. אנחנו לא מבינים מי יכול היה לירות בו", אמר ל"הארץ" השיח יוסף אלקרם, חברו של אלדנף שביקר אותו בבית החולים. "הוא בן אדם טוב ואין לו אויבים. אנחנו מבקשים מהמשטרה – תבדקו את המצלמות באזור, גלו את המניע. הממשלה והמדינה חייבות לקבל החלטות קשות כדי לאכוף את הסדר".
גורמים בעיריית רהט סיפרו ל"הארץ" שמהנדס העיר נפגע מירי שפתחו לעברו אלמונים שארבו לו. בעירייה מעריכים שהרקע לתקרית הוא סכסוך על אדמות בין משפחתו של המהנדס למשפחה אחרת בעיר. ראש העיר השיח פאיז אבו סהיבאן וחברי המועצה ביקרו את הפצוע בבית החולים הבוקר, ויכנסו ישיבת חירום בשבע הערב.
ביום חמישי יצאו שתי שיירות מחאה ובהן מאות כלי רכב עם דגלים שחורים ממג'ד אל-כרום ומצומת שוקת בנגב לכיוון משרד ראש הממשלה בירושלים, כחלק ממחאה המתמשכת בשבועיים האחרונים על כישלון הטיפול באלימות בחברה הערבית שבמסגרתה נערכו הפגנות בכ-30 יישובים ברחבי הארץ. באותו היום נערכה הפגנה בקרית הממשלה בירושלים.